Fant død kvinne i en koffert
En 29 år gammel bankmann fra Storbritannia ble lørdag arrestert etter groteske funn i stuen og på balkongen hans i 31. etasje i en staselig boligblokk i Hong Kong. Det skriver South China Morning Post. Det var mannen som selv ringte politiet. Vel oppe i skyskraperen, oppdaget politibetjentene en kvinne i alderen 25 til 30 år som lå naken i stuen, med strupen kuttet over, og med knivstikk i nakken og baken. Hun ble erklært død på stedet av politiet. Omkring åtte timer etter det første likfunnet, fant politibetjentene en annen død kvinne. Hun skal ha vært bundet på hender og føtter med tau, innpakket i et håndklede og presset inn i en koffert som var plassert ute på balkongen. Offeret er omkring 25 år gammel, og trolig av indonesisk opphav.Ifølge South China Morning Post er det antatt at kvinnene er prostituerte med asiatisk opprinnelse, og at de kan ha blitt drept med flere dagers mellomrom. En politikilde sier til avisen at leiligheten «var dekket av blod». Avisen skriver at tilstanden til kvinnen i kofferten tyder på at hun kan ha vært død i tre-fire dager. - Vi tror hun har vært død i lengre tid, sier Wan Siu-hung, leder for krimavsnittet i Wan Chai-distriktet.Han forklarer at det tok åtte timer før politiet oppdaget kvinnen på balkongen, med at betjentene var nødt til å følge omstendelige etterforskningsprosedyrer for å sikre bevis på åstedet. Video fra et overvåkningskamera viser at en av de avdøde kvinnene og den mistenkte ankom leiligheten rundt midnatt. En mindre mengde kokain ble funnet i stuen. Politiet undersøker nå om 29-åringen var påvirket av narkotika på tidspunktet for hendelsen. Det britiske utenriksdepartementet bekrefter at en britisk mann er blitt arrestert i Hong Kong, og forteller at de er i kontakt med det lokale politiet og vil yte konsulær bistand overfor mannen.
Først fant Hong Kong-politiet en død, naken kvinne i stuen med stikkskader i halsen. Deretter oppdaget de en død kvinne presset inn i en koffert. Nå er en britisk bankmann (29) mistenkt for dobbeltdrap.